Carol (ταινία)

Πλοκή

Η Κάρολ Άιρντ, είναι μια όμορφη, παντρεμένη, εύπορη αλλά και μελαγχολική σαραντάρα, που ζει μια τυποποιημένη ζωή, γεμάτη κοσμικές συναντήσεις, δεξιώσεις και χορούς, δίπλα σε έναν άντρα - που δεν αγαπάει πια. Μόνη ικανοποίηση στη ζωή της, η ύπαρξη της κόρης τους, της 5χρονης Ρίντυ. Για τα Χριστουγεννιάτικα ψώνια της κόρης της, θα επισκεφτεί ένα πρωινό η Κάρολ το πολυκατάστημα Φράνκενμπεργκ του Μανχάτταν και θα γνωρίσει εκεί την Τερέζ Μπέλιβετ. Η νεαρή Τερέζ Μπέλιβετ, πωλήτρια στο τμήμα παιδικών παιχνιδιών θα εξυπηρετήσει την Κάρολ στα ψώνια της, ενώ μια πρωτόγνωρη και για τις δυο, ακαταμάχητη έλξη θα δημιουργεί μεταξύ τους. Η μοναχική και σιωπηλή Τερέζ, με μόνη αγάπη στην ζωή της την φωτογραφία, θα μαγευτεί από τη γοητεία και τον αέρα, της μελαγχολικής ξανθιάς γυναίκας.
Η Κάρολ, αναλαμβάνοντας πρωτοβουλία θα προσκαλέσει την Τερέζ σε ευχαριστήριο - για την εξυπήρετηση να της επιστρέψει ταχυδρομικώς τα ξεχασμένα γάντια της - γεύμα. Το γεύμα θα φέρει την πρόταση της Κάρολ, να περάσουν μαζί τα Χριστούγεννα στο σπίτι της, κάτι που η κεραυνόπληκτη από την γοητεία της Κάρολ, Τερέζ, θα δεχτεί χωρίς δεύτερη σκέψη.
Η Χριστουγεννιάτικη επίσκεψη αν και θα φέρει πιο κοντά τις δυο γυναίκες θα έχει άσχημο τέλος, αφού η απροσδόκητη εμφάνιση του άντρα της Κάρολ, του Χαρτζ και ο καυγάς μεταξύ των δύο που θα επακολουθήσει θα χαλάσουν εντελώς την ατμόσφαιρα. 
Ωστόσο οι δυο γυναίκες θα επιμείνουν στη συνέχιση της γνωρίμίας τους και όταν ο άντρας της Κάρολ, ο Χαρτζ, θα πάρει το παιδί από την Κάρολ, για να κάνει Χριστούγεννα μαζί του, η Κάρολ αποφασίζει να φύγει για ένα ταξίδι προς τα δυτικά της χώρας. 
Η Τερέζ θα δεχτεί την πρόσκληση της, να κάνουν μαζί αυτό το ταξίδι, παρατώντας και την δουλεία της πωλήτριας αλλά και τον νεαρό σύντροφό της. Αυτό το ταξίδι θα φέρει την οικειότητα μεταξύ των δυο γυναικών και θα κάνει τον έρωτά τους να ανθίσει. Σε ένα μοτέλ της μικρής επαρχιακής πόλης Βατερλό, ο έρωτάς τους θα ολοκληρωθεί με την σεξουαλική τους συνέρευση. Όμως για κακή τους τύχη, ένας ντετέκτιβ  που κρυφά τις παρακολουθεί ο Τόμυ Τάκερ (Tommy Tucker), εξουσιοδοτημένος από τον άντρα της Κάρολ, με σκοπό να βρει στοιχεία για να μην της επιτρέψει να πάρει εκείνη την επιμέλεια του παιδιού, στην επερχόμενη δικαστική διαμάχη, θα μαγνητοφωνήσει όλες τις λεπτομέρειες της σεξουαλικής τους επαφής σε μια κασέτα που θα ταχυδρομήσει αμέσως στον σύζυγο. Όταν η Κάρολ, πληροφορείται από την επιστήθια φίλη της και νονά της κόρης της, Άμπυ Σμιθ (Abby Smith) , τις εξελίξεις, δεν έχει παρά έναν δρόμο να ακολουθήσει. Φεύγει την επόμενη μέρα τα χαραμάτα για να γυρίσει αεροπορικώς στη Νέα Υόρκη. Η Τερέζ, ξυπνώντας το πρωί, δεν βρίσκει εκεί την αγαπημένη της, αλλά την φίλη της Άμπυ, η οποία επιφορτίστηκε με το να επιστρέψει την Τερέζ οδικώς στην πόλη. Η Κάρολ, γεμάτη απελπισία, αφήνει ένα αποχαιρετιστήριο γράμμα στην Τερέζ.
Οι δυο γυναίκες, γράφει το γράμμα - για να μη δώσουν λαβή για καινούρια στοιχεία εναντίον της Κάρολ, δεν πρέπει να ξαναειδωθούν -  τουλάχιστον μέχρι να λήξει η δικαστική διαμάχη. Έτσι η σχέση διακόπτεται, απότομα. Και οι δυο όμως, συνεχίζουν να σκέφτονται η μια την άλλη. Η Κάρολ, εγκλωβισμένη στην προσπάθεια που κάνει να πάρει την κηδεμονία του  παιδιού της, επισκέπτεται ψυχοθεραπευτή για να την βοηθήσει να ξεπεράσει αυτήν την «παρέκκληση», αναγκάζεται να είναι φιλική με ανθρώπους που αντιπαθεί, και υποταγμένη στις απαιτήσεις των δικηγόρων. Η Τερέζ, κάνει το επόμενο επαγγελματικό της βήμα, πιάνοντας μια δουλειά σαν βοηθός φωτογράφου στην εφημερίδα «Τάιμς» της Νέας Υόρκης, ενώ συνεχίζει να φωτογραφίζει και να τυπώνει τις «καλλιτεχνικές» φωτογραφίες της.
Η ζωή και των δυο περνάει μέσα στην θλίψη για τον χαμένο έρωτα μέχρι που η Κάρολ θα κάνει την  μεγάλη θυσία, για να δώσει στην κόρη της μια ήσυχη και ισορροπημένη ζωή. Αποφασίζει να δώσει την πλήρη επιμέλεια της μικρής Ρίντυ στον άντρα της. Παρουσία όλων των πλευρών και για να μην μπλεχτεί σε μια δικαστική διαμάχη που περισσότερο κακό παρά καλό θα κάνει σε όλους, και ιδιαίτερα στο παιδί της, του παραχωρεί την κηδεμονία, ζητώντας σαν αντάλλαγμα  τακτικές συναντήσεις με την κόρη της. Εγκαταλείπει το κοινό σπίτι, βρίσκει μια δουλειά και πλέον είναι έτοιμη να διεκδικήσει ξανά και την Τερέζ. Στη συνάντηση που θα έχουν στην τελευταία σκηνή του έργου, θα καταλήξει σε ένα ευτυχισμένο τέλος, ή καλύτερα μιαν ευτυχισμένη αρχή για την συντροφική τους πλέον πορεία στη ζωή.